ગાંધીનગરઃ ગુજરાતમાં નર્મદાનું પાણી વેડફાતા આગામી દિવસોમાં પાણીની ગંભીર કટોકટી ઉભી થવાની શક્યતા છે, ત્યારે રાજ્યના મુખ્ય સચિવે તમામ મ્યુનિસિપલ કમિશ્નર અને કલેક્ટર્સ પાસેથી ગુજરાતની પાણીની સ્થિતિ અંગેનો રિપોર્ટ મગાવ્યો હતો. આ ઉપરાંત ઉનાળામાં ઉભી થનારી સંભવિત પીવાના પાણીના સંકટને ખાળવા માટે જે તે વિસ્તારના કલેક્ટર અને કમિશ્નરે ઉભી કરેલી વૈકલ્પિક વ્યવસ્થાની વિગતો પણ મગાવી હતી. આ રિપોર્ટના આધારે રાજ્ય સરકારે પૃથ્થકરણ કરતા ઉનાળામાં પાણીની ગંભીર સમસ્યા ઉભી થવાની શક્યતા જોવા મળી હતી. આથી મુખ્યમંત્રી વિજય રૂપાણી પાણીની મદદ માટે વડાપ્રધાન નરેન્દ્ર મોદી સહિત દિલ્હી ખાતે નેતાઓને મળવા માટે પહોંચ્યા હતા. તો બીજી તરફ રાજ્યના મુખ્ય સચિવ ડૉ.જે.એન.સિંઘ નર્મદા ડેમની મુલાકાતે પહોંચીને નર્મદાના પાણીનો તાગ મેળવ્યો હતો.